Jan en die Oppenheimers maak kos in Kalahari | Netwerk24
Die Boscia-plaashuis was die inspirasie vir Jan van der Westhuizen se nuwe restaurant in die Tswalu-wildreservaat. Foto: Hanru Marais Photography
Smulpape se smaakpapille gaan op 1 April op aandag staan wanneer die glasdeure van Jan van der Westhuizen, bekroonde Suid-Afrikaans-gebore sjef, se nuwe klein JAN-restaurant op die eksklusiewe Tswalu-wildreservaat op die Noord-Kaapse duine oopskuif.
Die kompleks bestaan uit 'n gerestoureerde plaashuis, 'n kelder, die sogenaamde sop-en-brood-proekamer wat Van der Westhuizen soos 'n plaashuis ingerig het en 'n restaurant waar gaste oor die majestueuse duine kan staar en aan cuisine van wêreldgehalte smul.
Van der Westhuizen sê in 'n verklaring dat die aardse skoonheid van 'n witgepleisterde plaashuisie op die rooi duine van die Groen Kalahari hom oortuig het om die restaurant saam met Nicky en Jonathan Oppenheimer te ontwikkel. Die Oppenheimers besit die eksklusiewe Tswalu-wildplaas van byna 100 000 ha.